答韓湘
作者：姚合
朝代：唐

paragraphs: 疎散無世用，爲文乏天格。
把筆日不休，忽忽有所得。
所得良自慰，不求他人識。
子獨訪我來，致詩過相飾。
君子無浮言，此詩應亦直。
但慮憂我深，鑒亦隨之惑。
子在名場中，屢戰還屢北。
我無數子明，端坐空歎息。
昨聞過春關，名係吏部籍。
三十登高科，前塗浩難測。
詩人多峭冷，如水在胸臆。
豈隨尋常人，五藏爲酒食。
期來作酬章，危坐吟到夕。
難爲間其辭，益貴我紙墨。